By die Egiptenare van ouds was die miskruier ŉ heilige dier. Waarom juis ŉ miskruier? Vir die egiptenare was die son die hoofgod, en die miskruier wat uit die grond kom, sy bal (die aarde) rol en weer in die grond verdwyn, was vir hulle die gelykenis en simbool van die son en van opstanding uit die dode. Verder is die totale aantal voetlitte, naamlik dertig, as die dae van die maand beskou.
Elke miskruier wat daarin slaag om ŉ misbal te kry, begin hom nou in trurat wegrol. Wanneer ŉ lid van die teenoorgestelde geslag egter opdaag, vorm hulle ŉ paartjie. Dan neem die mannetjie die rollery oor en die wyfie loop saam of ry op die bal. Nadat die mannetjie die bal sowat 10 tree gerol het, begrawe hy dit ongeveer 200mm diep, en dan sit die paartjie rustig onder die grond en voed op die mis.